**Szentendre Város Önkormányzat Képviselő-testületének**

**18/2019. (IV.15.) önkormányzati rendelet**

**a járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet módosításáról**

Szentendre Város Önkormányzat Képviselő-testülete a közúti közlekedésről szóló 1988. évi I. törvény 48.§ (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 2. pontjában és a közúti közlekedésről szóló 1988. évi I. törvény 8. § (1) bekezdés c) pontjában meghatározott feladatkörében eljárva a következőket rendeli el:

**1.§**

1. Szentendre Város Önkormányzat Képviselő-testületének a járművel történő várakozás rendjéről és a várakozási díjakról szóló 29/2018. (XII.17.) önkormányzati rendelete (a továbbiakban: Rendelet) 10.§ (8) bekezdése helyébe a következő rendelkezés lép:

„(8) A díjmentes várakozásra jogosító matricát a szentendrei önkormányzati adóhatóság adja ki 1.000 Ft igazgatási díj megfizetése ellenében. A matrica **a szélvédőre történő felragasztástól kezdve** az adott elszámolási időszak végéig érvényes. **Az érvényes matrica hiányában történő várakozás miatt kiszabott pótdíj visszavonására a matrica utólagos felragasztása vagy bemutatása esetén sincs lehetőség.** ”

**2.§**

1. A Rendelet a következő 5/A.§-sal egészül ki:

„5/A.§ (1) Az 1. melléklet 4. pontjában meghatározott, sorompóval biztosított várakozási területen (a továbbiakban: vásárlói parkoló) a sorompónál elhelyezett jegykiadó automatából váltott jeggyel lehet jogszerűen várakozni.

(2) A várakozási díjat utólag, a vásárlói parkoló elhagyását megelőzően a kihelyezett fizető automatánál a behajtáskor váltott jegy alapján kell megfizetni.

(3) A vásárlói parkolóban 6:00 és 22:00 óra között áll fenn díjfizetési kötelezettség.

(4) A vásárlói parkolóban történő várakozás esetén az első óra ingyenes, a 2. melléklet 1.4.2. pontjában meghatározott várakozási díj a második megkezdett órától fizetendő.

(5) A vásárlói parkolóban a várakozás maximális időtartama 3 óra lehet. 3 órát meghaladó várakozás esetén a várakozásért naponta a teljes napi üzemidő alapján kiszámított, a 2. melléklet 1.4.3. pontjában meghatározott szankciós díjat kell fizetni.

(6) A vásárlói parkoló használatára nem lehet bérletet váltani.”

1. A Rendelet 7.§ (11) bekezdése a következő f) ponttal egészül ki:

„f) egészségügyi szolgáltatói bérlet esetén az egészségügyi vagy szociális szolgáltató vezetőjének írásos nyilatkozatát arról, hogy a szolgáltató a díjköteles várakozási területen élő személy ellátásáról gondoskodik, valamint az egészségügyi vagy szociális szolgáltató által kiállított – a bérlet igénylőjének a szolgáltatóval fennálló, munkavégzésre irányuló jogviszonyát igazoló – munkáltatói igazolás”

1. A Rendelet a következő 11/A.§-sal egészül ki:

„11./A.§ Járművel történő várakozással kapcsolatos ügyintézés során a gépjármű üzembentartója vagy az általa írásbeli meghatalmazással meghatalmazott képviselője járhat el.”

**3.§**

A Rendelet 7.§ (11) bekezdés a) pontjában a „bírósági nyilvántartásról szóló” szövegrész helyébe a „bírósági nyilvántartásba vételről szóló” szövegrész lép.

**4.§**

1. A Rendelet 1. melléket 2. pontja a következő 2.17. alponttal egészül ki:

„2.17. Duna korzó Bükkös patak jobb oldalán található kijelölt várakozó helyek.”

1. A Rendelet 1. melléklete a következő 4. ponttal egészül ki:

„4. A IV. zónába tartozó díjköteles várakozási terület:

4.1. A Vasúti villasoron található sorompóval biztosított várakozási terület.”

1. A Rendelet 2. melléklet 1. pontja a következő 1.4. alponttal egészül ki:

„1.4. A IV. zónában személygépkocsira vonatkozóan

 1.4.1. az első óra ingyenes

 1.4.2. a második megkezdett órától 400 Ft/óra

1.4.3. Szankciós díj (15 óra üzemidővel számolva) 6000 Ft”

**5.§**

Hatályát veszti a Rendelet 1.§ (2) bekezdése.

**6.§**

1. Ez a rendelet – a (2) bekezdésben foglalt kivétellel – a kihirdetést követő napon lép hatályba.
2. A 2.§ (1) bekezdése és a 4. § 2019. május 1. napján lép hatályba.

Szentendre, 2019. április 11.

**Verseghi-Nagy Miklós dr. Gerendás Gábor**

 polgármester jegyző

**Záradék:**

A rendelet 2019. április 15-én került kihirdetésre.

 **dr. Gerendás Gábor**

 jegyző